**OBCHODNÁ VEREJNÁ SÚŤAŽ**

**„NOVÁ GYMNASTICKO-PARKOUROVÁ HALA V ŽILINE 2“**

**-**

**Výzva na podávanie návrhov na uzavretie zmluvy**

**podľa § 281 - § 288 Obchodného zákonníka č. 513/1991 Zb. v znení neskorších predpisov**

**1. Vyhlasovateľ:**

Názov organizácie: **Argi Academy**

Sídlo: Jedlíkova 3428/8, 010 15 Žilina

IČO: 52862623

Právna forma: Občianske združenie, odborová organizácia a organizácia zamestnávateľov

Registrácia: MV SR, reg. č. VVS/1-900/90-58108

Bankové spojenie: SK2283300000002102484009

Kontaktné údaje: [martin.argalas2@gmail.com](mailto:martin.argalas2@gmail.com), 0908238650

**vyhlasuje obchodnú verejnú súťaž (ďalej len „súťaž“) na uzatvorenie zmluvy o dielo podľa ust. § 536 a nasl. Obchodného zákonníka.**

**2. Vymedzenie požadovaného záväzku - predmet súťaže:**

Predmetom súťaže a predmetom zákazky ako výsledku návrhu na uzatvorenie zmluvy ev. predmetu ponuky zo strany navrhovateľa je zhotovenie diela - vnútorného parkourového parku, vonkajšieho parkourového parku, lezeckej steny pre parkouristov, ochladzovacieho bazéna pre regeneráciu športovcov, sauny pre regeneráciu športovcov, a to podľa špecifikácie, ktorá tvorí Prílohu č. 1 tejto výzvy. Záväzok – predmet súťaže nie je možné rozdeľovať.

**Miesto realizácie**: Bytčianska ulica, Žilina - Považský Chlmec

**Predpokladaný termín realizácie**: 08/2023 – 06/2024

**3. Podmienky financovania predmetu súťaže:**

Predmet súťaže v prípade splnenia podmienok môže byť financovaný aj z finančného príspevku na projekty podpory športu spočívajúce vo výstavbe, rekonštrukcii a modernizácii športovej infraštruktúry, poskytnutého Fondom na podporu športu v rámci programu „Výstavba, rekonštrukcia a modernizácia športovej infraštruktúry“ č. 2022/002 a z vlastných zdrojov vyhlasovateľa súťaže.

Vyhlasovateľ môže poskytnúť preddavok na úhradu ceny za Dielo až do výšky 100%, splatnosť faktúry je do 30 dní od doručenia faktúry objednávateľovi.

**4. Cena a spôsob určenia ceny v ponuke:**

Navrhovateľ je povinný cenu stanoviť pre každú časť predmetu zákazky samostatne (vnútorný parkourový park, vonkajší parkourový park, lezecká stena pre parkouristov) vo forme oceneného výkazu výmer - rozpočtu, ktorý bude ako súčasť cenovej ponuky súčasťou ponuky navrhovateľa.

Cenová ponuka podpísaná štatutárnym orgánom navrhovateľa bude spracovaná nasledovne:

- ceny budú vyjadrené v mene EUR, v súlade so zákonom č. 18/1996 Z.z. o cenách v znení neskorších predpisov,

- ak je navrhovateľ platcom dane z pridanej hodnoty (ďalej len „DPH“), navrhovanú cenu uvedie v zložení: navrhovaná cena celkom bez DPH, sadzba DPH a výška DPH, navrhovaná cena celkom vrátane DPH,

- ak navrhovateľ nie je platcom DPH, uvedie navrhovanú zmluvnú cenu v EUR a na skutočnosť, že nie je platcom DPH, upozorní v ponuke.

- v sumáre bude uvedená úhrnná cena za celý predmet zákazky v zložení: navrhovaná úhrnná cena celkom bez DPH, sadzba DPH a výška DPH, navrhovaná úhrnná cena celkom vrátane DPH,

Navrhovateľ je povinný dodržať vyhlasovateľom stanovené technické a rozmerové parametre, tak ako sú špecifikované v prílohe tejto výzvy.

Navrhovateľ bude ponúkať komplexné zhotovenie diela, tak aby celková cena ponuky pokryla všetky jeho záväzky v zmysle výzvy na predkladanie návrh z hľadiska zhotovenia diela, t.j. cena musí obsahovať cenu za celú uskutočnenú prácu, t.j. všetky náklady nevyhnutné na zhotovenie diela, a to celého diela v zmysle vymedzeného predmetu súťaže.

**5. Typ zmluvy, ktorá sa uzatvorí:**

Výsledkom obchodnej verejnej súťaže bude uzatvorenie zmluvy o dielo podľa ust. § 536 a nasl. Obchodného zákonníka. Vzor návrhu zmluvy o dielo vrátane podstatných zmluvných náležitostí je Prílohou č. 2 tejto výzvy. Zmluva o dielo nesmie byť v rozpore s touto výzvou, jej prílohami a návrhom predloženým úspešným navrhovateľom.

**6. Úhrada nákladov spojených s účasťou v súťaži:**

Vyhlasovateľ neuhrádza navrhovateľom žiadne náklady spojené s účasťou na tejto obchodnej verejnej súťaži. Návrhy doručené na adresu vyhlasovateľa a predložené v lehote na predkladanie návrhov podľa časti 13. tejto výzvy sa navrhovateľom nevracajú, zostávajú súčasťou dokumentácie obchodnej verejnej súťaže.

**7. Miesto doručenia návrhov:**

Názov organizácie: **Argi Academy**

Sídlo: Jedlíkova 3428/8, 010 15 Žilina

Pri osobnom doručení: Argi Academy, M. R. Štefánika 107, 010 01 Žilina

**8. Spôsob podávania návrhov a formálne náležitosti podávania návrhov:**

Navrhovateľ predkladá návrh do súťaže v neporušenej zalepenej obálke, na ktorej je uvedené:

a) adresa vyhlasovateľa: Argi Academy, Jedlíkova 3428/8, 010 15 Žilina,

b) adresa navrhovateľa: obchodné meno a adresa sídla alebo miesta podnikania; emailová adresa,

c) označenie obalu: „OBCHODNÁ VEREJNÁ SÚŤAŽ - NEOTVÁRAŤ" vrátane označenia predmetu súťaže „NOVÁ GYMNASTICKO-PARKOUROVÁ HALA V ŽILINE 2“.

Spôsob doručenia návrhov akceptovaný vyhlasovateľom:

a) poštou (v prípade, že navrhovateľ predloží návrh prostredníctvom poštovej zásielky, rozhodujúci je termín doručenia návrhu vyhlasovateľovi),

b) kuriérom,

c) osobne (v prípade, že navrhovateľ predloží návrh osobne, vyhlasovateľ vydá navrhovateľovi potvrdenie o prevzatí s uvedením dátumu, času a miesta prevzatia návrhu).

Navrhovateľ môže predložiť iba jeden návrh. Súčasťou návrhu musí byť:

a) doklady a dokumenty požadované vyhlasovateľom,

b) návrh zmluvy podpísaný navrhovateľom, jeho štatutárnym orgánom alebo členom štatutárneho orgánu alebo iným zástupcom navrhovateľa, ktorý je oprávnený konať v mene navrhovateľa v záväzkových vzťahoch v štyroch vyhotoveniach.

**9. Obsah návrhu:**

Navrhovateľ je povinný predložiť návrh s nasledovným obsahom:

a) súpis všetkých predložených dokladov a dokumentov,

b) vyhlásenie navrhovateľa o pravdivosti a úplnosti všetkých dokladov a údajov uvedených v návrhu,

c) vyhlásenie navrhovateľa, že súhlasí s podmienkami určenými vyhlasovateľom,

d) aktuálny výpis z registra, v ktorom je navrhovateľ registrovaný (v prípade subjektu neregistrovaného na území Slovenskej republiky, z iného registra rovnocenného Obchodnému registru),

e) iné doklady a dokumenty podľa tejto výzvy, najmä ale nielen cenová ponuka,

f) návrh zmluvy s obsahom zodpovedajúcim Prílohe č. 2 tejto výzvy, podpísaný štatutárnym orgánom navrhovateľa; súčasťou návrhu zmluvy bude rozpočet

g) meno a priezvisko, telefónne číslo a emailovú adresu kontaktnej osoby oprávnenej konať vo veciach tejto obchodnej verejnej súťaže.

Návrh musí byť vyhotovený v písomnej forme, ktorá zabezpečí trvalé zachytenie jeho obsahu – a to písacím strojom, tlačiarňou počítača, perom s nezmazateľným atramentom a pod. Navrhovateľ návrh s dokumentmi a dokladmi zviaže – pevne spojí.

**10. Jazyk návrhu a dorozumievanie:**

Celý návrh, tiež dokumenty v ňom predložené, musia byť vyhotovené v slovenskom jazyku. Navrhovatelia so sídlom mimo územia Slovenskej republiky predložia návrh vypracovaný v súlade s časťou 9. tejto výzvy. Obsah návrhu v slovenskom jazyku a doklady týkajúce sa osobného postavenia vrátane čestných vyhlásení v pôvodnom jazyku, ako aj ich znalecký (úradný) slovenský preklad.

Výnimka platí pre dokumenty písané v českom jazyku.

**11. Kritériá na hodnotenie splnenia podmienok účasti navrhovateľa:**

Predložený návrh bude možné zahrnúť do obchodnej verejnej súťaže len v prípade, ak jeho obsah (v zmysle časti 9. tejto výzvy) bude zodpovedať stanoveným podmienkam súťaže.

**12. Kritériá hodnotenia návrhov:**

Kritériom pre vyhodnotenie návrhov je celková cena v EUR vrátane DPH (u neplatiteľov DPH cena celkom) za celý predmet súťaže. Vyhlasovateľ bude posudzovať výlučne úhrnnú cenu za celý predmet súťaže, ktorý má byť predmetom zmluvy o dielo.

Víťazom súťaže sa stane ten navrhovateľ, ktorý navrhne za celý predmet zákazky najnižšiu celkovú cenu vrátane DPH. Poradie ostatných navrhovateľov bude stanovené podľa veľkosti ponukových cien (za celý predmet zákazky).

**13. Lehota na predkladanie návrhov:**

Dátum: **do 13.04.2023 do 18:00hod**

Návrhy predložené po lehote na predkladanie návrhov nebude možné zahrnúť do obchodnej verejnej súťaže a budú vrátené navrhovateľom neotvorené.

Navrhovateľ môže predložený návrh dodatočne doplniť, zmeniť alebo odvolať do uplynutia lehoty na predkladanie návrhov. Doplnenie alebo zmenu návrhu je možné vykonať len vrátením pôvodného návrhu na základe písomnej žiadosti navrhovateľa zaslanej prostredníctvom poštovej zásielky alebo doručenej osobne navrhovateľom alebo splnomocnenou osobou navrhovateľa na adresu vyhlasovateľa a doručením nového návrhu v lehote na predkladanie návrhov. Odvolanie návrhu je potrebné vykonať písomnou žiadosťou navrhovateľa doručenou vyhlasovateľovi v lehote na predkladanie návrhov.

Predložené návrhy nemožno odvolať po uplynutí lehoty na predkladanie návrhov.

**14. Lehota na oznámenie vybraného návrhu:**

Vyhlasovateľ vyberie najvhodnejší z predložených návrhov do termínu: **do 14.04.2023 do 18:00hod.**

Vyhlasovateľ oznámi navrhovateľovi s vybraným návrhom, že prijíma jeho návrh, a to najneskôr do 5 kalendárnych dní odo dňa vyhodnotenia, odoslaním písomného oznámenia o jeho prijatí. Navrhovateľom, ktorí boli neúspešní, v rovnakej lehote, oznámi formou listu, resp. emailom na adresu osoby oprávnenej konať vo veciach tejto obchodnej verejnej súťaže, že neuspeli a ich návrhy odmietol.

**15. Lehota viazanosti:**

Lehota, počas ktorej je navrhovateľ viazaný svojou ponukou, je do 31.12.2025 (v súlade s Výzvou v rámci programu „Výstavba, rekonštrukcia a modernizácia športovej infraštruktúry“).

**16. Vyhradené práva vyhlasovateľa obchodnej verejnej súťaže:**

a) meniť podmienky tejto výzvy na podávanie návrhov na uzavretie zmluvy,

b) odmietnuť všetky predložené návrhy,

c) zrušiť obchodnú verejnú súťaž, ak ani jeden návrh nezodpovedá podmienkam tejto výzvy,

d) zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať,

e) uzavrieť zmluvu s riadne vybraným navrhovateľom najvhodnejšieho návrhu v lehote viazanosti jeho ponuky podľa časti 15. tejto výzvy,

f) v prípade, že navrhovateľ, ktorého návrh vyhlasovateľ vyhodnotil ako najvhodnejší z predložených návrhov, z akéhokoľvek dôvodu odmietne výzvu na uzavretie zmluvy v lehote na uzavretie zmluvy, o čom písomne upovedomí vyhlasovateľa do piatich dní od doručenia oznámenia vybraného návrhu, vyzve vyhlasovateľ na uzavretie zmluvy navrhovateľa, ktorého návrh bol vyhodnotený ako druhý v poradí,

g) v prípade, že vyhlasovateľ neuzavrie zmluvu s navrhovateľom, ktorého návrh vyhodnotil ako najvhodnejší z predložených návrhov v lehote na uzavretie zmluvy, vyhlási vyhlasovateľ novú obchodnú verejnú súťaž,

h) v prípade, ak do uvedeného termínu na predkladanie návrhov nebude doručený ani jeden návrh, vyhlasovateľ vyhlási novú obchodnú verejnú súťaž,

i) v prípade, že vyhlasovateľ neuzavrie zmluvu o poskytnutí príspevku v rámci programu „Výstavba, rekonštrukcia a modernizácia športovej infraštruktúry“, vyhlasovateľ obchodnú verejnú súťaž zruší.

Príloha č. 1 - Špecifikácia predmetu

Príloha č. 2 - Zmluva o dielo - vzor návrhu

V Žiline, dňa 28.03.2023